- Prosessen startet aldri med «hva synes dere at vi burde ha gjort?»

Mandag ettermiddag skal Sporveien i Oslo presentere hvilket selskap som får kontrakten på 87 nye trikker til hovedstaden.

Les også: Dette er trikkene som skal komme i Oslos gater

Dagens trikker har vært en sammenhengende skandale. De såkalte «italiatrikkene» (SL95) viste seg å være lite driftssikre og ikke minst var de så tunge at de har ødelagt gatene og skinnegangen i byen.

På toppen av det hele var de for store enkelte steder, slik at de gamle trikkene har måttet fortsette. Det har også vært klaget på at de er svært støyende.

Totalt er det planlagt å bruke over åtte milliarder kroner på nye trikker og trikkeinfrastruktur. Selve trikkene antas å koste rundt 4,1 milliarder.

Trikken har store problemer

Investeringen kommer på et tidspunkt hvor Ruter er i ferd med å teste ut selvkjørende kjøretøy og ikke minst elektriske busser som setter trikkenes fordeler under press.

Les også: Første rute for selvkjørende buss i Norge godkjent

Det har lenge vært klart at trikker er svært lite fleksible. De settes ut av spill av både feilparkerte biler og ved forskjellige typer byggearbeid og arrangementer. Trikkeskinner er også farlig for syklister.

En rekke aktører, inkludert TØI, har derfor tatt til orde for at trikken bør begraves.

- Trikken er nemlig en to hundre år gammel løsning på et problem som ble løst for over hundre år siden, skrev tre TØI-forskere.

Fagfolk ble aldri spurt om en burde ha trikk i Oslo

Men det var aldri kollektivselskapet Ruter som bestemte at byen skulle få nye trikker. Bestillingen kom fra Bystyret.

Ruter-sjef Bernt Reitan Jenssen ble aldri spurt om Oslo burde satse på gigantprosjektet med nye trikker.

- Vi fikk en bestilling fra Oslo kommune om at de skulle ha trikk. Prosessen startet aldri med «hva synes dere at vi burde ha gjort?». Det startet med at «vi skal ha trikk», fortalte Ruter-sjef Bernt Reitan Jenssen i et større intervju med Nettavisen i fjor.

- I ferd med å gå ettertrykkelig ut på dato

Ruter-sjefen var samtidig krystallklar på at noe nå må skje med trikken, som har betydelig høyere kapasitet enn bussene:

- Vi har en trikkepark som er i ferd med å gå ettertrykkelig ut på dato. Vi så jo hva som skjedde da disse italiener-trikkene hadde betydelige rustskader og vi måtte parkere alle sammen. Det er dramatisk at 15 prosent av kapasiteten i kollektivtrafikken ble borte over natta. Det var en veldig krevende sikkerhetsbeslutning.

Raskere, mindre støyende og mer energieffektive

Målet med de nye trikkene er at trikkeopplevelsen skal bli betydelig bedre enn i dag.

På områder der trikkene har helt egen trasé skal de nye trikkene skulle komme opp i 70 km/t, og de skal også være vesentlig mer stillegående enn dagens trikker.

De nye trikkene skal også være lettere og være generelt mer energieffektive.

Prosjekteier Marianne Vik hos Sporveien har tidligere fortalt til Teknisk Ukeblad at de denne gangen skal ha velprøvd teknologi. De ønsker ikke å gjenta feilene med dagens trikker:

– Både energiforbruk, og ikke minst støy, er kriterier vi etterspør i anbudet og vil legge vekt på. Samtidig vil vi ha velprøvd teknologi. Og selvfølgelig betyr prisen noe. Ikke bare selve innkjøpsprisen, men vi vil også danne oss et bilde av driftskostnadene i et 30-års perspektiv, sier konserndirektør for strategisk innkjøp, og prosjekteier for det nye trikkekjøpet, Marianne Vik.